Wye har sit udspring i de walisiske bjerge ved Plynlimon. Den løber gennem eller nær en række byer og landsbyer som Rhayader, Builth Wells, Hay-on-Wye, Hereford (den eneste større by, den passerer), Ross-on-Wye, Symonds Yat, Monmouth og Tintern, inden den støder til Severns munding lige neden for Chepstow. Wye er samlet set 215 kilometer lang. Floden er udnævnt til et britisk Site of Special Scientific Interest (Område af særlig videnskabelig interesse) samt et særligt bevaringsområde ifølge EU's habitatdirektiv som et af Storbritanniens vigtigste naturbevaringsområder. Store dele af Wyes nedre løb er et af landets Area of Outstanding Natural Beauty (Område med ekstraordinært smuk natur). Wye er stort set fri for forurening og er tidligere blevet regnet for en af Storbritanniens bedste floder til laksefiskeri uden for Skotland. Imidlertid er laksebestanden i Wye i de seneste år faldet markant, og fangstmængderne ligger nu under flere andre floder i England og Wales. I 1967 blev der fanget 7.864 laks med fiskestang, i 1988 var tallet endnu så højt som 6.401, mens det i 2002 var faldet til 357, et lavpunkt, hvorfra det kun er steget svagt trods intensivt arbejde foretaget af Wye and Usk Foundation for at genskabe gode gyde- og opvækstforholdfor laksen. Wye var især kendt for sine store forårslaks (såkaldte 'springers'), der havde tilbragt tre-fire år i havet, inden de trak op i floden for at gyde. De ankom gerne mellem januar og juni, og de største vejede over 20 kilo. Flodens rekordlaks på 27 kilo blev fanget ved Ballingham i 1923. Den seneste større Wye-laks vejede lidt over 23 kilo og blev taget i 1963. De meget store forårslaks er reelt forsvundet i løbet af de seneste to-tre årtier. Wye er populær til kanosejlads på grund af sin relativt langsomme strøm, som særligt tilgodeser begyndere. Strømfaldene ved Symonds Yat er dog mere krævende. Offentligheden har lov til at sejle fra Hay og nedstrøms. Vandrere kan følge Wye Valley Walk, et velholdte stisystem, langs floden fra Coed Hafren til Chepstow. Et udsigtspunkt i nærheden af The Biblins on the Wye går under navnet "Tre counties udsigten", idet det ligger, hvor Herefordshire, Gloucestershire og Monmouthshire mødes. På de sidste 26 kilometer, mellem landsbyen Redbrook og Chepstow, fungerer Wye som grænse mellem Wales og England. De største af tilløb er Lugg og Monnow.  Historie Romerne byggede en bro af træ og sten lidt oven for, hvor man i dag finder Chepstow. Det er endnu muligt at sejle op ad floden til Monmouth, således som man har kunnet siden begyndelsen af 1300-tallet. Sir William Sandys forbedrede disse muligheder i 1660'erne, så det kunne lade sig gøre at sejle til Hereford, idet han oprettede sluser, så opstemningerne kunne passeres. Arbejdet viste sig dog ikke at være tilstrækkeligt holdbart, og i 1696 gav en parlamentslov Hereford County lov til at opkøbe og destruere vandmøllerne på Wye og Lugg. Alle sluser og opstemninger blev fjernet, bortset fra New Weir Forge nær Goodrich; denne overlevede til 1815. Opkøbet blev finansieret af en county-skat. Opstemningerne blev fjernet langs Wye i Herefordshire, hvilket gjorde floden passabel til countiets vestre grænse og længere op, i hvert fald til Hay-on-Wye. En hestetrækvej blev anlagt i 1808, men kun op til Hereford; før det blev prammene trukket ved mandkraft, på samme måde som det skete på Severn. Der blev i flere omgange brugt penge på at forbedre sejlmulighederne på Lugg fra Leominster til denne flods udløb i Wye ved Mordiford, men det tyder på, at besejlingen af denne flod har været besværlig. Wye vedblev at være kommercielt sejlbar til 1850'erne, hvorpå jernbanerne overtog transporten.  Besejling og sport Den britiske miljøstyrelse fastsætter reglerne for sejlads på Wye. Tidevandet går i floden op til Bigsweir, og neden for dette punkt har Gloucester Harbour Trustees myndigheden over besejlingen. Wye er flittigt anvendt til kano- og kajaksejlads, idet den har strækninger, der passer til forskellige erfaringsniveauer, og fordi der er fri adgang til sejlads fra Glasbury til udløbet i Severn. Der findes mange kanoudlejninger og mulighed for at sejle i grupper med kyndige guider, lige som der er en række lejrpladser forskellige steder langs floden. Ved Symonds Yat er der et særligt populært sted med kraftigere strømme, og stedet blev i 2003 erhvervet af British Canoe Union med henblik på at bevare strømmene til rekreativ brug. Tre roklubber holder til ved Wye ved Hereford, Ross-on-Wye og Monmouth. Der afholdes årlige regattaer ved klubberne i Ross og i Monmouth for roere på alle niveauer.